Unsznn gunst mit fruntliken grote stedes thovorn. Erszame wolwiszen leven bszundern. Dessze jegenwardigen brefftogers, genomet Hans Bussch unde Wilkens Maths, unsze inwoner, hebben recht unde redeliken affgekoft juwem borger Hans Kerstkens 2 vate wyns, gudhe koepmanns waringe to leveren, dat nicht gescheyn is; dar tor stede hefft de vorbenomte juwe inwoner de ergenanten Hansze unde Maths geprovet laten guden wynn, ungestraffet, bszundern de ehn in den vaten verantwerdet waerdt; en was nicht gudt unde en docht noch uppe stede nicht. Wente de erbenomten Hans unde Maths synt vor uns gekomen myt den wyne uppe stadt raedthusz to Abo und hebben uns samptliken gebeden, dat wy wolden den wyn proven unde setten ehn up eynen maetlicken pennyngk, dar se mochten mede by blyven bynnen unser stadt to vorkopende. Szo is desulfftige wyn nicht van gewerde, de enen idermanne mach schedelick syn to lyve unde nicht baetlick; darumme brengen se ehn wedder thor stede etc. Erszame wolwiszen leven bszundern, is unse fruntlike bede unde beger, dat gy desszen upgemelthen Hans Bussche unde Maths Wilkens willen helppen, dat ehn lyck vor ungelyck schee, geliker wis dat wy den juwen scolden helppen, dat ehn van den u[n]sen gelich schege, nachdem dat juwer borger Hans Kerstkens hefft en guden wyn vorkofft unde nicht geholden. Dat se desser unser bede unde vorscrivinge mogen jegen jw geneten, vorsculde wy unde erkennet im geliken wedderumme. Jw erkennet God, dem wy jw sundt, salich to langen tiiden bevelen. Gheschreven tho Abo ame sondage jubilate anno etc. 1501, under unszer stadt secrete. Borgermeister unde raedmanne der stadt Abo. Adress: Den erszamen borgermeistern und raedmannen der stadt Ryghe etc., unszen leven bszundern.